**Adevăratul fiu**

*Adrian Păunescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Din câţi copii tot crezi că ai matale

Prea bună maică, spune-mi care-ţi este

Adevăratul fiu a cărui mamă

Te simţi într-adevăr până la capăt.

Nu poţi avea copii mai mulţi ca unul,

Mărturiseşte-mi care-ţi aparţine,

Pe care l-ai făcut, murind tu însăţi,

Ca să le dai şi celorlalţi putere.

Căci, dacă fiul are doar o mamă,

Irepetabil este şi copilul,

Dar spune-mi, maică bună, adevărul

Din toţi aceştia, care-ţi este fiul?

Ai mei sânt toţi, răspunse maica tristă,

Dar cel mai mult acel ce n-are mamă.